Twitter no permet la publicitat en català. L'operadora de telecomunicacions Parlem Telecom ha fet bullir les xarxes aquest dimecres denunciant el bloqueig d'una campanya d'anuncis que pretenia començar a Twitter perquè el robot no reconeix la llengua. "Q uan ensenyareu a les vostres màquines un idioma que parlem més de 13 milions de persones?", ha etzibat la companyia al seu compte de Twitter.

A Parlem hem decidit començar una campanya d’anuncis a Twitter en català i la xarxa no els accepta. El robot no reconeix els anuncis en la nostra llengua i els bloqueja. @TwitterEspana, quan ensenyareu a les vostres màquines un idioma que parlem més de 13 milions de persones? — Parlem Telecom (@parlem_telecom) July 31, 2019

Tal com va explicar Albert Cuesta en un article a l'ARA, el tuits promocionals no poden estar escrits en català perquè no és una de les 20 llengües que preveu el sistema de contractació publicitària de Twitter, a menys que la campanya es contracti directament en un dels comercials locals de Twitter –accessible només per a grans comercials–. Tot i així, la nostra llengua continua en desavantatge perquè no és possible segmentar les campanyes en català perquè només vegin els anuncis els catalanoparlants, de manera que els anunciants poden malbaratar la inversió.



